CELEX: 32013D0794
Language: lt
Date: 1387411200000
Title: 2013/794/ES: 2013 m. gruodžio 19 d. Komisijos įgyvendinimo sprendimas dėl Gruzijos jūrininkų rengimo ir atestavimo sistemų pripažinimo pagal Europos Parlamento ir Tarybos direktyvą 2008/106/EB (pranešta dokumentu Nr. C(2013) 9224)  Tekstas svarbus EEE

21.12.2013   
            
            
               LT
            
            
               Europos Sąjungos oficialusis leidinys
            
            
               L 349/105
            
         KOMISIJOS ĮGYVENDINIMO SPRENDIMAS
   2013 m. gruodžio 19 d.
   dėl Gruzijos jūrininkų rengimo ir atestavimo sistemų pripažinimo pagal Europos Parlamento ir Tarybos direktyvą 2008/106/EB
   (pranešta dokumentu Nr. C(2013) 9224)
   (Tekstas svarbus EEE)
   (2013/794/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. lapkričio 19 d. Europos Parlamento ir Tarybos direktyvą 2008/106/EB dėl minimalaus jūrininkų rengimo (1), ypač į jos 19 straipsnio 3 dalies pirmą pastraipą,
   kadangi:
   
               (1)
            
            
               pagal Direktyvą 2008/106/EB valstybės narės gali nuspręsti patvirtinti atitinkamus trečiųjų šalių išduotus jūrininkų atestatus, jeigu Komisija yra pripažinusi tą trečiąją šalį. Tos trečiosios šalys turi atitikti visus 1978 m. Tarptautinės jūrų organizacijos (TJO) konvencijos dėl jūrininkų rengimo, atestavimo ir budėjimo normatyvų (JRAB konvencija) su pakeitimais, padarytais 1995 m., reikalavimus;
            
         
               (2)
            
            
               Komisijos sprendimu 2010/705/ES (2) buvo panaikintas pagal Europos Parlamento ir Tarybos direktyvos 2001/25/EB (3) 18 straipsnio 3 dalies c punktą suteiktas Gruzijos jūrininkų rengimo ir atestavimo sistemų pripažinimas. Įvertinus atitiktį ir Gruzijos valdžios institucijų pateiktą informaciją, nustatyta, kad Gruzija nevisiškai laikėsi atitinkamų JRAB konvencijos reikalavimų;
            
         
               (3)
            
            
               2012 m. rugsėjo 10 d. raštu Kipro Respublika paprašė Gruzijai suteikti pakartotinį pripažinimą. Gavusi šį prašymą, Komisija įvertino Gruzijos jūrininkų rengimo ir atestavimo sistemą, kad patikrintų, ar Gruzija laikosi visų JRAB konvencijos reikalavimų ir ar imtasi tinkamų priemonių siekiant užkirsti kelią su atestatais susijusiam sukčiavimui. Šis vertinimas buvo grindžiamas 2012 m. spalio mėn. Europos jūrų saugumo agentūros ekspertų atlikto patikrinimo rezultatais ir Gruzijos valdžios institucijų nurodytais taisomaisiais veiksmais;
            
         
               (4)
            
            
               po patikrinimo, 2013 m. vasario 6 d. raštu Gruzijos valdžios institucijos buvo paragintos pateikti savanorišką taisomųjų veiksmų planą nustatytiems trūkumams šalinti ir imtis tokių veiksmų;
            
         
               (5)
            
            
               pagrindiniai trūkumai buvo susiję su trūkstamais teisiniais ir administraciniais reikalavimais, kuriais būtų užtikrintas visiškas JRAB konvencijos nuostatų galiojimas, tokiais kaip trūkstamas reikalavimas, Gruzijos valdžios institucijoms vykdyti akredituotų užsienio jūrininkų lavinimo bei rengimo institucijų ir programų stebėseną. Be to, patikrintos jūrininkų lavinimo bei rengimo institucijos neįgyvendino tam tikrų nuostatų, pavyzdžiui, susijusių su treniruoklių naudojimu. Galiausiai, patikrintos institucijos neturėjo mokymui ir tam tikrų gebėjimų vertinimui reikalingos specialios įrangos;
            
         
               (6)
            
            
               2013 m. gegužės 15 d. ir 2013 m. liepos 20 d. raštais Gruzija informavo Komisiją, kad buvo imtasi priemonių panaikinti nustatytus trūkumus. Gruzijos valdžios institucijos pabrėžė, kad nacionalinės nuostatos buvo suderintos su Konvencija ir kad jūrininkų lavinimo bei rengimo institucijos tinkamai įgyvendino atitinkamas nuostatas. Galiausiai buvo pateikti įrodymai, kad buvo įsigyta ir įdiegta trūkstama mokymo įranga;
            
         
               (7)
            
            
               paskutinis trūkumas yra susijęs su tam tikrais Batumio navigacijos mokymo universiteto (angl. Batumi Navigation Teaching Universitety) mokymo įrenginiais. Ypač reikėtų atnaujinti elektrotechnikos laboratoriją ir mokymui naudotis plūdriosiomis gelbėjimo priemonėmis ir plaustais skirtą gelbėjimosi valtį. Todėl buvo paprašyta, kad Gruzija imtųsi atitinkamų papildomų taisomųjų veiksmų. Tačiau dėl šio trūkumo negalima abejoti bendra Gruzijos jūrininkų rengimo ir atestavimo sistemų atitiktimi JRAB konvencijos reikalavimams;
            
         
               (8)
            
            
               remiantis galutiniais vertinimo rezultatais, Gruzija atitinka JRAB konvencijos reikalavimus, nes ji ėmėsi reikiamų priemonių, kad užkirstų kelią su atestatais susijusiam sukčiavimui;
            
         
               (9)
            
            
               Komisija valstybėms narėms pateikė vertinimo rezultatų ataskaitą;
            
         
               (10)
            
            
               šiame sprendime numatyta priemonė atitinka Jūrų saugumo ir teršimo iš laivų prevencijos komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Taikant Direktyvos 2008/106/EB 19 straipsnį pripažįstamos Gruzijos jūrininkų rengimo ir atestavimo sistemos.
   2 straipsnis
   Šis sprendimas skirtas valstybėms narėms.
   
      Priimta Briuselyje 2013 m. gruodžio 19 d.
      
         
            Komisijos vardu
         
         Siim KALLAS
         
            Pirmininko pavaduotojas
         
      
   
   
      (1)  OL L 323, 2008 12 3, p. 33.
   
      (2)  OL L 306, 2010 11 23, p. 78.
   
      (3)  OL L 136, 2001 5 18, p. 17.